|  |  |  |
| --- | --- | --- |
| Opis: GRBREPUBLIKA SLOVENIJA**Ministrstvo za gospodarsKI RAZVOJ IN TEHNOLOGIJO**Kotnikova ulica 5, 1000 LjubljanaT: 01 400 36 00E: gp.mg@gov.si www.gov.si |  |  |
| IPP številka: 007-218/2021/8EVA 2021-2130-0022 |  |  |
| Ljubljana, 24. 5. 2021 |  |  |
| **GENERALNI SEKRETARIAT VLADE REPUBLIKE SLOVENIJE****Gp.gs@gov.si** |  |  |
| **ZADEVA: Sklep o spremembah in dopolnitvi Sklepa o ustanovitvi javnega zavoda Slovenska akreditacija** **– predlog za obravnavo** |
| **1. Predlog sklepa vlade:** |
| Na podlagi šestega odstavka 3. člena Zakona o akreditaciji (Uradni list RS, št. 59/99) in 3. člena Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP) je Vlada Republike Slovenije na … seji dne, … sprejela naslednji **SKLEP:**

|  |
| --- |
| Vlada Republike Slovenije je sprejela Sklep o spremembah in dopolnitvi Sklepa o ustanovitvi javnega zavoda Slovenska akreditacija in ga objavi v Uradnem listu Republike Slovenije.  Mag. Janja Garvas Hočevar v. d. GENERALNEGA SEKRETARJA |
| Sklep prejmejo:* Slovenska akreditacija,
* Ministrstvo za gospodarski razvoj in tehnologijo,
* Služba Vlade Republike Slovenije za zakonodajo,
* Urad Vlade Republike Slovenije za komuniciranje.
 |

 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * Mag. Karla Pinter, generalna direktorica Direktorata za notranji trg, Ministrstvo za gospodarski razvoj in tehnologijo
* Breda Goršek, sekretarka, vodja Sektorja za prost pretok blaga in storitev, Ministrstvo za gospodarski razvoj in tehnologijo
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| V Sklepu o ustanovitvi javnega zavoda Slovenska akreditacija (Uradni list RS, št. 36/00, 23/01, 121/04, 22/08, 19/16 in 51/16, v nadaljevanju: Sklep o ustanovitvi) se spremeni četrti odstavek 2. člena tako, da se določi nov sedež Slovenske akreditacije. S 1. 6. 2021 se Slovenska akreditacija seli z naslova Šmartinska cesta 152, 1000 Ljubljana v nove prostore na naslovu Pot k sejmišču 30A, 1231 Ljubljana – Črnuče, kjer bo tudi nov sedež.V 4. členu Sklepa o ustanovitvi se naloga Slovenske akreditacije, ki se nanaša na “akreditiranje preveriteljev poročil o emisijah toplogrednih plinov” preimenuje v “akreditiranje preveriteljev”. Sprememba je potrebna zaradi uskladitve z novim standardom s področja okoljskih preveriteljev (SIST EN ISO/IEC 17029:2019 – Ugotavljanje skladnosti - Splošna načela in zahteve za organe, ki izvajajo validacijo in verifikacijo), ki določa zahteve za različne vrste preveriteljev in ne več le za preveritelje poročil o emisijah toplogrednih plinov, kot je bilo določeno do sedaj. V 21. členu Sklepa o ustanovitvi se načela delovanja Slovenske akreditacije, tj. neodvisnost, nepristranskost in integriteta delovanja, dopolnijo z navedbo načela varovanja zaupnosti. Gre za uskladitev z določili Uredbe (ES) št. 765/2008 Evropskega parlamenta in Sveta z dne 9. julija 2008 o določitvi zahtev za akreditacijo in nadzor trga v zvezi s trženjem proizvodov ter razveljavitvi Uredbe (EGS) št. 339/93 (UL L št. 218 z dne 13. 8. 2008, str. 30), s čimer se zagotovi navedba vseh štirih za delovanje Slovenske akreditacije pomembnih načel. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:** / |
| **7.b Predstavitev ocene finančnih posledic pod 40.000 EUR:**Gradivo nima finančnih posledic. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | NE |
| Gradivo ni take narave, da bi se zahtevalo sodelovanje javnosti. |
| **10. Pri pripravi gradiva so bile upoštevane zahteve iz Resolucije o normativni dejavnosti:** | NE |
| **11. Gradivo je uvrščeno v delovni program vlade:** | NE |

**Zdravko Počivalšek**

 **minister**

**Priloge:**

* obrazložitev,
* predlog Sklepa o spremembah in dopolnitvi Sklepa o ustanovitvi javnega zavoda Slovenska akreditacija,
* čistopis Sklepa o ustanovitvi javnega zavoda Slovenska akreditacija,
* zapisnik 32. dopisne seje Sveta Slovenske akreditacije.

**OBRAZLOŽITEV**

S Sklepom o ustanovitvi javnega zavoda Slovenska akreditacija (Uradni list RS, št. 36/00, 23/01, 121/04, 22/08, 19/16 in 51/16, v nadaljevanju: Sklep o ustanovitvi) je bil na podlagi šestega odstavka 3. člena Zakona o akreditaciji (Uradni list RS, št. 59/99) in 3. člena Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP; v nadaljevanju: ZZ) za trajno in nemoteno opravljanje nalog nacionalne akreditacijske službe Republike Slovenije ustanovljen javni zavod z imenom Slovenska akreditacija.

S predlaganim Sklepom o spremembah in dopolnitvi Sklepa o ustanovitvi javnega zavoda Slovenska akreditacija se določi nov sedež Slovenske akreditacije; naloga Slovenske akreditacije, ki se nanaša na akreditiranje preveriteljev poročil o emisijah toplogrednih plinov, se preimenuje v »akreditiranje preveriteljev« in se dodatno navede načelo varovanja zaupnosti kot eno štirih glavnih načel delovanja Slovenske akreditacije.

Svet Slovenske akreditacije je na svoji 32. dopisni seji, ki se je končala 20. avgusta 2020, sprejel sklep št. 613, s katerim se Svet Slovenske akreditacije strinja s selitvijo v druge prostore, to je na naslov Pot k sejmišču 30a, Ljubljana.

Predvidoma se bo Slovenska akreditacija preselila z naslova Šmartinska cesta 152, 1000 Ljubljana, v nove prostore na naslovu Pot k sejmišču 30A, 1231 Ljubljana - Črnuče, do 1. junija 2021.

ZZ v 16. členu določa, da je sedež zavoda kraj, v katerem zavod opravlja dejavnost. V skladu s 17. členom ZZ lahko zavod spremeni ime in sedež le s soglasjem ustanovitelja. V Sklepu o ustanovitvi se zato spremeni četrti odstavek 2. člena tako, da se določi nov sedež Slovenske akreditacije.

Sprememba Sklepa o ustanovitvi je nujna tudi zaradi vpisa v sodni register. Zakon o sodnem registru (Uradni list RS, št. [54/07](http://www.uradni-list.si/1/objava.jsp?sop=2007-01-2889) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2815), [49/09](http://www.uradni-list.si/1/objava.jsp?sop=2009-01-2429), [82/13](http://www.uradni-list.si/1/objava.jsp?sop=2013-01-3035) – ZGD-1H, [17/15](http://www.uradni-list.si/1/objava.jsp?sop=2015-01-0625), [54/17](http://www.uradni-list.si/1/objava.jsp?sop=2017-01-2439) in [16/19](http://www.uradni-list.si/1/objava.jsp?sop=2019-01-0613) – ZNP-1, v nadaljevanju: ZSreg) v 3. členu zavod uvršča med pravne osebe, ki se vpisujejo v sodni register. Med obvezne podatke, ki se vpisujejo v sodni register, tako 4. člen ZSreg kot tudi 57. člen ZZ določata tudi podatek o sedežu zavoda. ZSReg v 1. odst. 28. člena predpisuje, da mora predlagatelj priložiti listine, na katerih temeljijo podatki, ki se vpisujejo v sodni register. To so listine, ki jih predpisujejo materialnopravni predpisi, ki urejajo njihov vpis v sodni register. 77. člen Uredbe o vpisu družb in drugih pravnih oseb v sodni register (Uradni list RS, št. 43/07, 5/10, 25/14, 54/15 in 1/18) določa, da je k predlogu za vpis spremembe imena, sedeža ali zastopnikov zavoda treba priložiti sklep pristojnega organa zavoda o tej spremembi. Iz navedenega izhaja, da je k vpisu spremembe sedeža treba priložiti tudi soglasje ustanovitelja k spremembi sedeža, ki ga bo v konkretnem primeru predstavljal spremenjeni akt o ustanovitvi zavoda, to je predlagani Sklep o spremembah in dopolnitvi Sklepa o ustanovitvi javnega zavoda Slovenska akreditacija.

V 4. členu Sklepa o ustanovitvi se naloga Slovenske akreditacije, ki se nanaša na akreditiranje preveriteljev poročil o emisijah toplogrednih plinov, preimenuje v akreditiranje preveriteljev. Sprememba je potrebna zaradi uskladitve z novim standardom s področja okoljskih preveriteljev (SIST EN ISO/IEC 17029:2019 – Ugotavljanje skladnosti – Splošna načela in zahteve za organe, ki izvajajo validacijo in verifikacijo), ki določa zahteve za različne vrste preveriteljev in ne več le za preveritelje poročil o emisijah toplogrednih plinov, kot je bilo določeno do zdaj.

V 21. členu Sklepa o ustanovitvi se načela delovanja Slovenske akreditacije, to je neodvisnost, nepristranskost in integriteta delovanja, dopolnijo z navedbo načela varovanja zaupnosti. Gre za uskladitev z določili Uredbe (ES) št. 765/2008 Evropskega parlamenta in Sveta z dne 9. julija 2008 o določitvi zahtev za akreditacijo in nadzor trga v zvezi s trženjem proizvodov ter razveljavitvi Uredbe (EGS) št. 339/93 (UL L št. 218 z dne 13. avgusta 2008, str. 30), s čimer se zagotovi navedba vseh štirih načel, pomembnih za delovanje Slovenske akreditacije.

Na podlagi prehodne določbe predlaganega Sklepa o spremembah in dopolnitvi Sklepa o ustanovitvi javnega zavoda Slovenska akreditacija se mora Statut javnega zavoda Slovenska akreditacija (Uradni list RS, št. [74/16](http://www.uradni-list.si/1/objava.jsp?sop=2016-01-3147)) uskladiti s sklepom v treh mesecih od dneva uveljavitve sklepa.

Na podlagi končne določbe predlaganega Sklepa o spremembah in dopolnitvi Sklepa o ustanovitvi javnega zavoda Slovenska akreditacija začne sklep veljati naslednji dan po objavi v Uradnem listu Republike Slovenije.

**PREDLOG**

Na podlagi šestega odstavka 3. člena Zakona o akreditaciji (Uradni list RS, št. 59/99) in 3. člena Zakona o zavodih (Uradni list RS, št. 12/91, 8/96, 36/00 – ZPDZC in 127/06 – ZJZP) Vlada Republike Slovenije sprejme

**S K L E P**

**o spremembah in dopolnitvi Sklepa o ustanovitvi javnega zavoda Slovenska akreditacija**

**1. člen**

 V Sklepu o ustanovitvi javnega zavoda Slovenska akreditacija (Uradni list RS, št. 36/00, 23/01, 121/04, 22/08, 19/16 in 51/16) se v 2. členu četrti odstavek spremeni tako, da se glasi:

 »Sedež: Pot k sejmišču 30A, 1231 Ljubljana - Črnuče.«.

**2. člen**

V 4. členu se četrta alineja spremeni tako, da se glasi:

»– akreditiranje preveriteljev,«.

**3. člen**

V 21. členu se za besedo »nepristranosti« dodata vejica in besedilo » varovanja zaupnosti«.

PREHODNA IN KONČNA DOLOČBA

**4. člen**

 Statut javnega zavoda Slovenska akreditacija (Uradni list RS, št. 74/16) se v skladu s tem sklepom uskladi najpozneje v 90 dneh od uveljavitve tega sklepa.

**5. člen**

 Ta sklep začne veljati naslednji dan po objavi v Uradnem listu Republike Slovenije.

Št.

Ljubljana,

EVA 2021-2130-0022

Vlada Republike Slovenije

 Janez Janša

 predsednik

**ČISTOPIS**

**Neuradno prečiščeno besedilo Sklepa o ustanovitvi javnega zavoda Slovenska akreditacija obsega:**

* Sklep o ustanovitvi javnega zavoda Slovenska akreditacija (Uradni list RS, št. 36/00 z dne 26. aprila 2000),
* Sklep o spremembi sklepa o ustanovitvi javnega zavoda Slovenska akreditacija (Uradni list RS, št. 23/01 z dne 30. marca 2001),
* Sklep o spremembah Sklepa o ustanovitvi javnega zavoda Slovenska akreditacija (Uradni list RS, št. 121/04 z dne 11. novembra 2004),
* Sklep o spremembah in dopolnitvi Sklepa o ustanovitvi javnega zavoda Slovenska akreditacija (Uradni list RS, št. 22/08 z dne 4. marca 2008),
* Sklep o spremembah in dopolnitvah Sklepa o ustanovitvi javnega zavoda Slovenska akreditacija (Uradni list RS, št. 19/16 z dne 11. marca 2016),
* Sklep o spremembi Sklepa o ustanovitvi javnega zavoda Slovenska akreditacija (Uradni list RS, št. 51/16 z dne 22. julija 2016),
* Sklep o spremembah in dopolnitvi Sklepa o ustanovitvi javnega zavoda Slovenska akreditacija (Uradni list RS, št. … ).

SKLEP

o ustanovitvi javnega zavoda Slovenska akreditacija

(neuradno prečiščeno besedilo št. 6)

I. UVODNE DOLOČBE

1. člen

S tem sklepom Republika Slovenija, da bi dosegla cilje iz zakona o akreditaciji, ustanavlja javni zavod Slovenska akreditacija. Ustanoviteljske pravice in obveznosti izvaja Vlada Republike Slovenije.

Z ustanovitvijo Slovenske akreditacije se zagotavlja trajno in nemoteno opravljanje nalog nacionalne akreditacijske službe na način in pod pogoji, ki veljajo za javno službo.

II. IME IN SEDEŽ SLOVENSKE AKREDITACIJE

2. člen

Ime javnega zavoda je: Slovenska akreditacija.

Skrajšano ime je: SA

Ime javnega zavoda v angleškem jeziku je: Slovenian Accreditation

Sedež: Pot k sejmišču 30A, 1231 Ljubljana - Črnuče.

III. DEJAVNOST SLOVENSKE AKREDITACIJE

3. člen

Dejavnost Slovenske akreditacije se v skladu z Uredbo o standardni klasifikaciji dejavnosti (Uradni list RS, št. 69/07 in 17/08) glasi:

84.130 – urejanje gospodarskih področij za učinkovitejše poslovanje,

84.2 – posebne dejavnosti za celotno družbeno skupnost,

82.990 – drugje nerazvrščene spremljajoče dejavnosti za poslovanje,

85.590 – drugje nerazvrščeno izobraževanje, izpopolnjevanje in usposabljanje,

82.300 – organiziranje razstav, sejmov, srečanj,

74.900 – drugje nerazvrščene strokovne in tehnične dejavnosti,

58.110 – izdajanje knjig,

58.140 – izdajanje revij in druge periodike,

58.190 – drugo založništvo,

18.200 – razmnoževanje posnetih nosilcev zapisa,

74.300 – prevajanje in tolmačenje,

82.190 – fotokopiranje, priprava dokumentov in druge posamične pisarniške dejavnosti,

62.030 – upravljanje računalniških naprav in sistemov,

63.110 – obdelava podatkov in s tem povezane dejavnosti,

62.010 – računalniško programiranje,

62.090 – druge z informacijsko tehnologijo in računalniškimi storitvami povezane dejavnosti.

4. člen

Slovenska akreditacija bo pod pogoji, opredeljenimi v drugem odstavku 1. člena tega sklepa kot nacionalna akreditacijska služba opravljala naslednje naloge:

* akreditiranje preskuševalnih in kalibracijskih labora­torijev,
* akreditiranje certifikacijskih organov za certificiranje proizvodov, sistemov vodenja in osebja,
* akreditiranje okoljskih preveriteljev (EMAS, angl. Eco Management and Audit Scheme),
* akreditiranje preveriteljev,
* akreditiranje kontrolnih organov,
* drugo ugotavljanje in potrjevanje usposobljenosti za izvajanje postopkov ugotavljanja skladnosti, vključno z ugotavljanjem izpolnjevanja zahtev za organe za ugotavljanje skladnosti v skladu s posameznimi predpisi, ki določajo ugotavljanje skladnosti,
* svetovanje državni upravi na področju akreditacije in drugega ugotavljanja ali potrjevanja usposobljenosti za izvajanje postopkov ugotavljanja skladnosti,
* izdajanje strokovnih publikacij,
* promocija akreditacije,
* druge naloge, povezane z izvajanjem sistema akreditiranja.

5. člen

Slovenska akreditacija se vključuje v dejavnost akreditiranja na mednarodni ravni in se v ta namen povezuje in sklepa sporazume s sorodnimi organizacijami. Slovenska akreditacija sodeluje v evropskih in mednarodnih združenjih za akreditacijo in predstavlja interese Republike Slovenije v njih.

IV. ORGANI SLOVENSKE AKREDITACIJE

6. člen

Organ upravljanja Slovenske akreditacije je svet, ki šteje petnajst članov.

Člane sveta imenujejo:

šest članov ustanovitelj, s področja uporabe akreditacije na reguliranem področju, na predlog ministrstva, pristojnega za notranji trg,

enega člana gospodarske zbornice kot predstavnika gospodarstva oziroma proizvajalcev in izvajalcev storitev,

tri člane gospodarske zbornice kot predstavnike organov za ugotavljanje skladnosti,

enega člana strokovna združenja, ki delujejo na področju akreditiranih organov za ugotavljanje skladnosti,

enega člana organizacije potrošnikov kot predstavnika potrošnikov,

enega člana nevladne okoljevarstvene organizacije v povezavi z drugim odstavkom 33. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15 in 102/15),

dva člana izvolijo delavci Slovenske akreditacije na neposrednih in tajnih volitvah.

Subjekte, ki imenujejo člane iz druge do pete alineje prejšnjega odstavka, določi odbor za akreditacijo. Merila za izbor subjektov se določijo v statutu. Direktor pozove izbrane subjekte k imenovanju svojih članov v svet.

Volitve predstavnika delavcev se uredijo v internem aktu Slovenske akreditacije, ki ga v skladu s predpisi, ki urejajo soupravljanje delavcev, sprejmejo zaposleni na zboru delavcev.

Predsednika sveta izvolijo člani sveta izmed sebe.

7. člen

Mandat članov sveta je štiri leta.

Po preteku mandata so člani sveta lahko ponovno imenovani oziroma izvoljeni.

Direktor v šestih mesecih pred iztekom mandata članov sveta pozove subjekte iz 6. člena tega sklepa k imenovanju novih članov sveta. Konstitutivno sejo skliče direktor najpozneje 30 dni po poteku mandata starim članom, ko je imenovana več kot polovica članov sveta.

Svet sklepa veljavno, če je na seji navzoča več kot polovica članov sveta. Odločitve sprejema z večino glasov navzočih članov, razen statuta, ki se sprejme z dvotretjinsko večino glasov navzočih članov.

Članom sveta začne teči mandat z dnem konstituiranja sveta.

Predlog za odpoklic člana da svet, član sam, predlagatelj člana oziroma ministrstvo, pristojno za notranji trg, v primeru člana predstavnika ustanovitelja. O odpoklicu odločajo tisti, ki so člane imenovali oziroma izvolili.

Član sveta je lahko odpoklican pred potekom mandata, za katerega je imenovan, če:

* se neopravičeno ne udeleži treh zaporednih sej,
* pri svojem delu ne ravna v skladu s predpisi,
* ne opravlja svojih nalog oziroma jih ne opravlja strokovno,
* zaradi bolezni, daljše odsotnosti ali iz drugih utemeljenih razlogov ne more več opravljati funkcije v svetu.

Za čas do izteka mandata odpoklicanemu članu se imenuje nov član.

8. člen

Svet obravnava in sprejema:

* statut,
* druge splošne akte, če ni s statutom določeno, da jih sprejme direktor,
* program razvoja,
* letni program dela in poročilo o njegovem izvajanju,
* finančni načrt in zaključni račun,
* splošni akt o oblikovanju cen storitev Slovenske akreditacije,
* merila za nagrajevanje članov sveta in odbora za akreditacijo.

Svet imenuje prizivno komisijo, ki obravnava prizive v zvezi z odločitvami o akreditaciji in predlaga svetu odločitev o utemeljenosti prizivov. Končno odločitev o prizivih v zvezi z odločitvami o akreditaciji sprejme svet. Članom prizivne komisije pripada plačilo za delo v prizivni komisiji.

Svet imenuje in razrešuje direktorja Slovenske akreditacije s soglasjem ustanovitelja, imenuje člane odbora za akreditacijo na predlog direktorja, odloča o varstvu pravic delavcev Slovenske akreditacije ter opravlja druge naloge v skladu z zakonom in statutom.

Svet vsako leto poroča ustanovitelju o delu Slovenske akreditacije.

9. člen

Svet veljavno odloča, če je na seji navzoča več kot polovica njegovih članov, odločitve pa sprejema z večino navzočih članov. Svet sprejme statut z večino vseh članov. **(črtan)**

Način dela sveta se podrobneje določi s statutom in poslovnikom o delu sveta.

10. člen

Delo in poslovanje Slovenske akreditacije vodi direktor. Mandat direktorja traja pet let in je po izteku mandata lahko imenovan ponovno.

Direktor predstavlja in zastopa Slovensko akreditacijo brez omejitev, odgovoren je za strokovno delo Slovenske akreditacije in za zakonitost njenega dela.

Direktor sprejema splošne akte Slovenske akreditacije skladno s statutom in opravlja druge naloge, določene z zakonom in statutom.

11. člen

Za direktorja je lahko imenovan kdor izpolnjuje naslednje pogoje:

* najmanj izobrazba, pridobljena po študijskih programih druge stopnje v skladu z zakonom, ki ureja visoko šolstvo, oziroma izobrazba, ki ustreza ravni izobrazbe, pridobljene po študijskih programih druge stopnje,
* najmanj 10 let delovnih izkušenj, od tega vsaj štiri leta izkušenj z deli, sorodnimi z dejavnostjo organov za ugotavljanje skladnosti, ali dve leti izkušenj z delom v akreditacijskem organu,
* najmanj dve leti vodstvenih izkušenj,
* izkušnje z uporabo mednarodnih standardov s področja akreditiranja,
* znanje angleškega jezika, najmanj stopnje B2, po lestvici, določeni v Europass jezikovni izkaznici Sveta Evrope,
* ni pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni pravnomočno obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* druge pogoje, določene z zakonom in statutom.

12. člen

Strokovno delo Slovenske akreditacije usmerja odbor za akreditacijo, ki lahko šteje največ šestnajst članov.

Odbor za akreditacijo sestavljajo zaposleni v Slovenski akreditaciji, ki so odgovorni za posamezna področja akreditiranja, področni sekretar, zunanji strokovnjaki in uporabniki z vseh področij akreditiranja ter predstavniki ocenjevalcev. Direktor je član odbora za akreditacijo po funkciji, ne more pa biti izvoljen za predsednika.

Pristojnosti odbora za akreditacijo, njegovo sestavo in način določitve njegovih članov ter način delovanja se določijo s statutom.

V. DELOVNA RAZMERJA

13. člen

Za urejanje delovnih razmerij v Slovenski akreditaciji se uporabljajo predpisi, ki urejajo položaj in plače zaposlenih v javnem sektorju ter določbe normativnega dela kolektivne pogodbe za raziskovalno dejavnost.

VI. VIRI, NAČIN IN POGOJI PRIDOBIVANJA SREDSTEV ZA DELO SLOVENSKE AKREDITACIJE

14. člen

Slovenska akreditacija pridobiva sredstva za svoje delo:

* iz proračuna Republike Slovenije,
* s plačili za storitve,
* iz drugih virov.

Iz drugih virov lahko Slovenska akreditacija pridobiva sredstva le s soglasjem Vlade Republike Slovenije.

15. člen

Višina financiranja iz državnega proračuna se določi na podlagi letnega programa delain finančnega načrta. Pri tem se upošteva tudi predvidenavišina sredstev iz plačil za storitve in iz drugih virov.

Višina in namen sredstev iz državnega proračuna se določita z letno pogodbo, ki jo skleneta ministrstvo, pristojno za notranji trg, in Slovenska akreditacija. Slovenska akreditacija predloži finančni načrt in program dela za naslednje leto ministrstvu, pristojnemu za notranji trg, najpozneje v 60 dneh po prejemu izhodišč za pripravo finančnega načrta posrednega uporabnika proračuna s strani ministrstva, pristojnega za notranji trg.

Po sprejemu državnega proračuna se program dela po potrebi prilagodi obsegu financiranja za tisto leto.

VII. RAZPOLAGANJE S PRESEŽKOM PRIHODKOV NAD ODHODKI IN KRITJE PRIMANJKLJAJA SREDSTEV ZA DELO

16. člen

O razpolaganju s presežkom prihodkov nad odhodki in o kritju primanjkljaja odloča ustanovitelj. Primanjkljaja, ki nastane pri izvajanju dejavnosti za trg, ustanovitelj ne krije.

VIII. PRAVICE, OBVEZNOSTI IN ODGOVORNOSTI V PRAVNEM PROMETU

17. člen

Slovenska akreditacija je pravna oseba, ki nastopa v pravnem prometu v okviru svoje dejavnosti samostojno, z vsemi pravicami in obveznostmi brez omejitev, v svojem imenu in za svoj račun. Slovenska akreditacija odgovarja za svoje delo z vsemi sredstvi, s katerimi razpolaga, vključno s sredstvi iz 26. člena tega sklepa.

IX. ODGOVORNOSTI USTANOVITELJA ZA OBVEZNOSTI SLOVENSKE AKREDITACIJE

18. člen

Ustanovitelj odgovarja za obveznosti Slovenske akreditacije iz naslova opravljanja nalog iz drugega odstavka 3. člena zakona o akreditaciji.

Za druge obveznosti Slovenske akreditacije ustanovitelj ne odgovarja.

X. MEDSEBOJNE PRAVICE IN OBVEZNOSTI USTANOVITELJA IN SLOVENSKE AKREDITACIJE

19. člen

Da bi bili zagotovljeni smotrna izraba proračunskih sredstev in zakonitost dela se nadzor nad delom Slovenske akreditacije izvaja skladno s predpisi o zavodih, predpisi o organizaciji uprave in predpisi o javnih financah.

20. člen

Ustanovitelj ima naslednje pravice:

* ugotavlja skladnost planov razvoja in dela Slovenske akreditacije s potrebami Republike Slovenije,
* spremlja skladnost porabe sredstev z letnim programom dela in finančnim načrtom,
* odloča o statusnih spremembah,
* daje soglasje k spremembam in razširitvam dejavnosti,
* daje soglasje k statutu,
* daje soglasje k imenovanju direktorja,
* daje soglasje k finančnemu načrtu, letnemu programu dela in zaključnemu računu,
* daje soglasje k sistemizaciji delovnih mest,
* daje soglasje k splošnemu aktu o oblikovanju cen storitev Slovenske akreditacije,
* daje soglasje k merilom za nagrajevanje članov sveta in odbora za akreditacijo.

Predstavnik ustanovitelja lahko zahteva pridobitev soglasja ustanovitelja tudi k vsem odločitvam sveta, ki vplivajo na finančne in druge obveznosti ustanovitelja.

21. člen

Ustanovitelj svoje pravice in obveznosti izvaja tako, da je zagotovljena taka stopnja neodvisnosti, nepristranosti, varovanja zaupnosti in integritete, ki omogoča Slovenski akreditaciji mednarodno primerljivost z drugimi nacionalnimi akreditacijskimi službami, njeno članstvo v evropskih in mednarodnih organizacijah za akreditacijo ter pristop in izvajanje sporazumov o medsebojnem priznavanju akreditacijskih listin in listin, ki jih izdajajo akreditirani organi.

22. člen

Slovenska akreditacija je dolžna ustanovitelju:

* najmanj enkrat letno poročati o izvajanju letnega programa dela in razvoja,
* predložiti letni finančni načrt in program dela,
* na njegov poziv posredovati podatke, potrebne za spremljanje in financiranje dejavnosti.

Sklep o ustanovitvi javnega zavoda Slovenska akreditacija (Uradni list RS, št. 36/00) vsebuje naslednje prehodne in končne določbe:

»XI. PREHODNE IN KONČNE DOLOČBE

23. člen

Do imenovanja direktorja Slovenske akreditacije skladno z drugim odstavkom 8. člena tega sklepa opravlja njegove naloge vršilec dolžnosti direktorja.

Zaradi izvedbe priprav za začetek dela Slovenske akreditacije skladno z 11. členom zakona o zavodih je vršilec dolžnosti direktorja pooblaščen, da opravi predvsem naslednje naloge:

pripravi vse potrebno in zahteva vpis ustanovitve Slovenske akreditacije v sodni register,

* sprejme začasni program dela,
* sprejme začasni finančni načrt,
* sklene pogodbo z ustanoviteljem o proračunskem financiranju izvajanja zakonskih nalog,
* v soglasju z ustanoviteljem sprejme začasni akt o sistemizaciji delovnih mest,
* sklene sporazum o prevzemu delavcev v skladu s tretjim odstavkom 8. člena zakona o akreditaciji,
* sklepa delovna razmerja,
* sprejme začasni splošni akt, ki ureja cene storitev,
* pozove subjekte iz drugega odstavka 6. člena tega sklepa k imenovanju članov sveta,
* pripravi vse potrebno za izvedbo volitev iz tretjega odstavka 6. člena tega sklepa,
* skliče in vodi sejo sveta do izvolitve predsednika sveta,
* predlaga svetu v sprejem statut,
* opravi druga potrebna dejanja za začetek dela Slovenske akreditacije.

24. člen

Slovenska akreditacija začne z delom, prvi delovni dan naslednjega koledarskega meseca, ko je vršilec dolžnosti direktorja obvestil ustanovitelja, da so izpolnjeni vsi pogoji za začetek dela.

25. člen

Slovenska akreditacija prevzame od Urada Republike Slovenije za standardizacijo in meroslovje tiste delavce, ki opravljajo naloge na področju akreditiranja. Začasni akt iz pete alinee drugega odstavka 23. člena tega sklepa mora omogočiti prerazporeditev delavcev na način, da se ne poslabšajo njihove pravice in obveznosti iz delovnega razmerja.

26. člen

Sredstva za ustanovitev in delo Slovenske akreditacije zagotovi ustanovitelj.

Finančna sredstva za delo Slovenske akreditacije v letu 2000 se zagotovijo na podlagi pogodbe, ki jo skleneta Slovenska akreditacija in Urad Republike Slovenije za standardizacijo in meroslovje. Višina in namen finančnih sredstev se določita na podlagi začasnega programa dela in začasnega finančnega načrta Slovenske akreditacije.

Ustanovitelj prenese Slovenski akreditaciji v njeno neodplačno uporabo materialna sredstva in opremo Urada Republike Slovenije za standardizacijo in meroslovje, ki so namenjena izvajanju nalog na področju akreditacije. Prenos materialnih sredstev in opreme iz prejšnjega stavka se podrobno uredi s pogodbo med Uradom Republike Slovenije za standardizacijo in meroslovje in Slovensko akreditacijo.

27. člen

Za izvajanje svoje dejavnosti uporablja Slovenska akreditacija prostore v Ljubljani na Tivolski cesti 50, ki so sedaj v uporabi sektorja za akreditacijo Urada Republike Slovenije za standardizacijo in meroslovje.

28. člen

Ustanovitelj do usposobitve Slovenske akreditacije v okviru Ministrstva za znanost in tehnologijo zagotavlja opravljanje strokovnih in administrativnih del, povezanih s kadrovskimi zadevami.

29. člen

Do ustanovitve zveze potrošniških organizacij imenuje člana sveta iz 5. točke drugega odstavka 6. člena tega sklepa Urad Republike Slovenije za varstvo potrošnikov na predlog potrošniških organizacij, registriranih pri tem uradu.

30. člen

Ta sklep začne veljati petnajsti dan po objavi v Uradnem listu Republike Slovenije.«.

Sklep o spremembi sklepa o ustanovitvi javnega zavoda Slovenska akreditacija (Uradni list RS, št. 23/01) vsebuje naslednjo končno določbo:

»2. člen

Ta sklep začne veljati naslednji dan po objavi v Uradnem listu Republike Slovenije.«.

Sklep o spremembah Sklepa o ustanovitvi javnega zavoda Slovenska akreditacija (Uradni list RS, št. 121/04) vsebuje naslednjo končno določbo:

»4. člen

Ta sklep začne veljati naslednji dan po objavi v Uradnem listu Republike Slovenije.«.

Sklep o spremembah in dopolnitvi Sklepa o ustanovitvi javnega zavoda Slovenska akreditacija (Uradni list RS, št. 22/08) vsebuje naslednjo končno določbo:

»6. člen

Ta sklep začne veljati naslednji dan po objavi v Uradnem listu Republike Slovenije.«.

Sklep o spremembah in dopolnitvah Sklepa o ustanovitvi javnega zavoda Slovenska akreditacija (Uradni list RS, št. [19/16](http://www.uradni-list.si/1/objava.jsp?sop=2016-01-0721)) vsebuje naslednje prehodne in končno določbo:

»PREHODNE IN KONČNA DOLOČBA

9. člen

Notranja pravila za obravnavanje in odločanje o prizivih v zvezi z odločitvami o akreditaciji in akt o sistemizaciji delovnih mest se v šestih mesecih od uveljavitve tega sklepa uskladijo z določbami tega sklepa.

Postopki obravnave in odločanja o prizivih v zvezi z odločitvami o akreditaciji, začeti pred uskladitvijo vseh notranjih pravil za obravnavanje in odločanje o prizivih v zvezi z odločitvami o akreditaciji s tem sklepom, se nadaljujejo in zaključijo po dosedanjih predpisih in aktih.

10. člen

Subjekti iz spremenjenega drugega odstavka 6. člena sklepa v devetih mesecih imenujejo člane sveta. Prvo konstitutivno sejo sveta skliče direktor najpozneje 30 dni po tem, ko je imenovana več kot polovica članov sveta iz spremenjenega drugega odstavka 6. člena sklepa. S prvo konstitutivno sejo začne teči štiriletni mandat novih članov sveta, ki bodo imenovani na podlagi tega sklepa.

Dosedanji člani sveta opravljajo svojo funkcijo do konstituiranja novega sveta skladno s tem sklepom. Dosedanjim članom preneha mandat z dnem konstituiranja novega sveta skladno s tem sklepom.

11. člen

Statut javnega zavoda Slovenska akreditacija (Uradni list RS, št. 63/02 in 136/04) se mora v šestih mesecih od dneva uveljavitve tega sklepa uskladiti z določbami tega sklepa.

12. člen

Ta sklep začne veljati naslednji dan po objavi v Uradnem listu Republike Slovenije.«.

Sklep o spremembi Sklepa o ustanovitvah javnega zavoda Slovenska akreditacija (Uradni list RS, št. [51/16](http://www.uradni-list.si/1/objava.jsp?sop=2016-01-2250)) vsebuje naslednjo končno določbo:

»KONČNA DOLOČBA

2. člen

Ta sklep začne veljati naslednji dan po objavi v Uradnem listu Republike Slovenije.«.

Sklep o spremembah in dopolnitvi Sklepa o ustanovitvi javnega zavoda Slovenska akreditacija (Uradni list RS, št. … ) vsebuje naslednjo prehodno in končno določbo:

»PREHODNA IN KONČNA DOLOČBA

**4. člen**

 Statut javnega zavoda Slovenska akreditacija (Uradni list RS, št. 74/16) se v skladu s tem sklepom uskladi najpozneje v 90 dneh od uveljavitve tega sklepa.

**5. člen**

 Ta sklep začne veljati naslednji dan po objavi v Uradnem listu Republike Slovenije.«

